সিলিন্ডারের বক্রতলের ক্ষেত্রফল হলো এর বাঁকা (round) অংশের ক্ষেত্রফল অর্থাৎ যে তল বক্র হয়ে গোলাকার বা পাইপ আকার ধারণ করে। প্রথমে ভূমি তল দুইটিকে কেটে আলাদা করি। তাহলে গোলাকার পাইপের দুইদিকে ফাঁকা হয়ে গেল। এই গোলাকার পাইপের চারদিকে একটি সুতা দিয়ে একবার পেঁচিয়ে পরিমাপ করলে সুতার যে দৈর্ঘ্য পাওয়া যায় তা ভূমি তল বৃত্তের পরিধি $2\pi r$ এর সমান। এবার ফাঁকা পাইপটিকে লম্ব বরাবর কাটলে একটি আয়তক্ষেত্র উৎপন্ন হয় যার দৈর্ঘ্য $2\pi r$ এবং প্রস্থ সিলিন্ডারের উচ্চতা h এর সমান।